- Millionærdødsfall i Spania var hjertestans
Det har lokalt politi som etterforsker saken opplyst muntlig til avdødes bror, som er igjen i Spania. VG Nett har snakket med flere kilder i Spania med kunnskap om saken, som også uttaler at den foreløpige obduksjonsrapporten konkluderer med hjertestans. Den norske bedriftseieren ble erklært død i et leilighetskompleks mellom Marbella og Estepona på den spanske solkysten. Han var på ferie sammen med flere familiemedlemmer da han døde. Med unntak av broren, som er igjen for å ordne med det praktiske, returnerte familien til Oslo i går. Mannen var i et basketak med lokalt politi i forkant av dødsfallet, men øyenvitner har overfor VG Nett uttalt at politiet ikke aktivt bidro til nordmannens død. Det er ikke kjent når endelig obduksjonsrapport foreligger.
Den norske 43-åringen som døde i Spania natt til lørdag, døde av hjertestans.